recursal/SuperWikiNEXT-32B huggingface dataset:
**लियोनार्डो विल्हेम डिकैप्रियो** (अंग्रेज़ी: Leonardo Wilhelm DiCaprio, जन्म ११ नवम्बर १९७४) एक अमेरिकी अभिनेता और फिल्म निर्माता हैं। उन्हे *एविएटर* (२००४) में अपने प्रदर्शन के लिए सर्वश्रेष्ठ अभिनेता का गोल्डेन ग्लोब पुरस्कार प्रदान किया गया है और अन्य आठ बार वे इसके लिए नामांकित हो चुके है। इसके अलावा इन्हें अकादमी पुरस्कार, स्क्रीन एक्टर्स गिल्ड अवार्ड्स व ब्रिटिश अकादमी फ़िल्म पुरस्कार के लिए नामांकन मिल चूका है।

इनका बचपन लॉस एंजिल्स, कैलिफोर्निया में पले बढ़े डी कैप्रियो ने अपने करियर की शुरुआत टेलिविज़न विज्ञापनों से की और बाद में टीवी शृंखलाओं जैसे *सांता बार्बरा* और *ग्रोइंग पैरिस* से १९९० के दशक में की। उन्होंने फ़िल्मों में अपने अभिनय की शुरुआत विज्ञान पर आधारित फ़िल्म *क्रीटर्स* (१९९१) से की और *दिस बॉयज़ लाइफ* (१९९३) के लिए काफ़ी सराहा गया। डी कैप्रियो को *वाट्स इटिंग गिल्बर्ट ग्रेप* (१९९३) और *मार्विनस रूम* (१९९६) में सहायक कलाकार के रूप में और *द बास्केटबॉल डायरीज़* (१९९५) व *रोमियो + जूलियट* (१९९६) में मुख्य भूमिका के लिए सराहा गया परन्तु उन्हें अंतर्राष्ट्रीय ख्याती जेम्स कैमरून की फ़िल्म *टाइटैनिक* (१९९७) से मिली।

२००० के बाद से डीकैप्रियो को अपनी कई फ़िल्मों के लिए अनेक पुरस्कारों के लिए नामांकन प्राप्त हुआ है जिनमे *कैच मी इफ़ यु कैन* (२००२), *गैंग्स ऑफ न्यू यॉर्क* (२००२), *द एविएटर* (२००४), *ब्लड डायमण्ड* (२००६), *द डिपार्टेड* (२००६) और *रिवोल्यूशनरी रोड* (२००८) शामिल है। उनकी नई फ़िल्में *शटर आइलैंड* (२०१०) और *इन्सेप्शन* (२०१०) उनके करियर की व्यापारिक दृष्टी से सबसे सफल फ़िल्मों में है। वर्ष 2015 की फिल्म "द रेवेनैंट के लिए 73वें गोल्डन ग्लोब पुरस्कारों में उन्हें सर्वश्रेष्ठ अभिनेता का खिताब नवाजा गया।

शुरूआती जीवन
------------

डिकैप्रियो लॉस एंजिल्स, कैलिफोर्निया में पैदा हुए इकलौते बेटे है। उनकी माँ इर्मलिन एक जर्मन है और पूर्व कानूनी सेक्रेटरी है व उनके पिता जॉर्ज डिकैप्रियो एक कॉमिक्स चित्रकार व निर्माता है।

इन्हें भी देखें
---------------

* केट विंसलेट
* द वुल्फ ऑफ वॉल स्ट्रीट
* टॉम हैंक्स

सन्दर्भ
-------

1. ↑  "मोस्ट सक्सेसफुल मूवीज़ ऑफ लियोनार्डो डिकैप्रियो". User schwatzerabt with information from Boxofficemojo.com. 2011-01-01. मूल से 8 मार्च 2012 को पुरालेखित. अभिगमन तिथि 2011-10-01.

बाहरी कड़ियाँ
-------------

इंटरनेट मूवी डेटाबेस पर लियोनार्डो डिकैप्रियो
**गोविंदगुप्त**, गुप्तवंशी सम्राट् कुमारगुप्त के छोटे भाई थे। वैशाली से मिली कुछ मिट्टी की मुहरों से उनका महादेवी ध्रुवस्वामिनी और महाराजाधिराज चंद्रगुप्त द्वितीय का पुत्र होना प्रगट होता है। संभवत: अपने पिता के शासनकाल में वह तीरभुक्ति के प्रांतीय शासक थे और वैशाली केंद्र से शासन करते थे, किंतु कुमारगुप्त के शासन में उनका स्थानांतरण पश्चिमी मध्यप्रदेश में हो गया जान पड़ता है। 

मंदसोर से प्राप्त 467-8 ई. (मालव संवत् 524) के प्रभाकर के एक अभिलेख से भी एक गोविंदगुप्त का पता चलता है। वहाँ भी उन्हें चंद्रगुप्त का ही पुत्र कहा गया है। उसमें गोविंदगुप्त जीवित थे या नहीं तथापि गोविंदगुप्त की शक्ति के प्रति इंद्र को भी ईर्ष्यालु कहा गया है जिससे भंडारकर जैसेकुछ विद्वानों ने उन्हें स्वतंत्र शासक माना है। परंतु जब तक अन्य कोई पुष्ट प्रमाण प्राप्त नहीं होता, हम यह नहीं निश्चित कर सकते कि वैशाली की मुहरों के गोविंदगुप्त और मंदसोर के अभिलेखवाले गोविंदगुप्त एक ही व्यक्ति थे। दोनों के एक होने में सबसे बड़ा व्यवधान समय का प्रतीत होता है। चंद्रगुप्त द्वितीय की अंतिम ज्ञात तिथि 412-413 ई. है। गोविंदगुप्त उनके एक भुक्ति का शासन सँभालते थे, यह उनकी युवावस्था और अनुभव का द्योतक है। उसके बाद भी वह दो पीढ़ियों (कुमारगुप्त और स्कंदगुप्त) तक जीवित रहे, यह असंभव तो नहीं, पर असाधारण अवश्य जान पड़ता है। जो भी हो, 467-8 ई. तक वह काफी वृद्ध हो चुके होंगे और अपने शासन भार को पूर्ववत् वहन करते रहे होंगे, इसमें संदेह किया जा सकता है।
निर्देशांक: 26°53′58″N 90°45′29″E﻿ / ﻿26.89944°N 90.75806°E﻿ / 26.89944; 90.75806

**रॉयल मानस राष्ट्रीय उद्यान** भूटान का सबसे पुराना राष्ट्रीय उद्यान है। रॉयल सरकार इसे मूल्यवान पौधों के लिए "किंगडम का संरक्षण शोपीस" और "जेनेटिक डिपॉजिटरी" मानती है। 1,057 वर्ग किलोमीटर (408 वर्ग मील) विस्त्रिथ् ये उद्यान में पूर्वी सरपांग जिला, ज़ेमगांग जिले का पश्चिमी आधा और पश्चिमी पेमागात्शेल जिला शामिल है। यह "जैविक गलियारे" के माध्यम से फिब्सो वन्यजीव अभयारण्य (दक्षिण पश्चिम), जिग्मे सिंगे वांगचुक राष्ट्रीय उद्यान (उत्तर पश्चिम), थ्रुमशिंगला राष्ट्रीय उद्यान (उत्तरी केंद्र), और खलिंग वन्यजीव अभयारण्य (दक्षिण पूर्व) से जुड़ा हुआ है।

रॉयल मानस राष्ट्रीय उद्यान को भूटान की राष्ट्रीय विरासत माना जाता है, जिसे 1996 में वन्यजीव अभयारण्य घोषित किया गया था। वर्ल्ड वाइल्ड लाइफ फंड (डब्ल्यूडब्ल्यूएफ) स्थानीय वन्यजीव अधिकारियों के साथ इस राष्ट्रीय विरासत को संरक्षित करने के लिए एक संरक्षण प्रबंधन योजना पर सक्रिय रूप से काम कर रहा है।

मौसम
----

रॉयल मानस में व्यापक जलवायु परिवर्तन हैं। मई-सितंबर मानसून 5000 मिलीमीटर बारिश लाता है। सर्दियों में बारिश नगण्य है और जलवायु नवंबर से मार्च तक बेहद सुखद है।

वनस्पति और जीव
--------------

रॉयल मानस खाद्य, वाणिज्य, चिकित्सा और धार्मिक अनुष्ठानों में उपयोग की जाने वाली कई पौधों की प्रजातियां भी पैदा करता है। उद्यान के भीतर दूरस्थ गांवों में लगभग 5,000 लोग रहते हैं। रॉयल मानस राष्ट्रीय उद्यान भूटान में उष्णकटिबंधीय और उप उष्णकटिबंधीय पारिस्थितिक तंत्र के सबसे बड़े उदाहरण का प्रतिनिधित्व करता है।

यहां पक्षियों की 365 से अधिक प्रजातियों और 59 स्तनपायी प्रजातियां (राय, डीएस 2006) को आधिकारिक तौर पर दर्ज किया गया है। 13 प्रजातियों को पूरी तरह संरक्षित स्तनधारियों के नीचे रखा जाता है।

रॉयल मानस राष्ट्रीय उद्यान हाथि, बंगाल बाघ, गौर के साथ-साथ दुर्लभ सुनहरा लंगूर (प्रेस्बिटीस जीई), सानो बनैल, कैप्रोलैगस हेपिडस, डॉल्फ़िन (प्लाटानिस्टा) का घर है। यह एकमात्र भूटानी उद्यान भी है जो एक सींग वाले गैंडों और जंगली भैंसा (बुबलास अर्नी) से घिरा हुआ है। पक्षियों की सैकड़ों प्रजातियां में धनेश की चार प्रजातियां (लाल गर्दन वाला धनेश, ॠदेड धनेश, पूर्वी धब्बेदार धनेश और विशाल धनेश) भी रहते हैं।

संदर्भ
------

1. 1 2  "Royal Manas National Park". *Himalaya 2000 online*. Bhutan Travel Guide. मूल से 17 मई 2012 को पुरालेखित. अभिगमन तिथि 2011-04-02.
2. 1 2  "संग्रहीत प्रति". मूल से 7 नवंबर 2018 को पुरालेखित. अभिगमन तिथि 7 नवंबर 2018.
3. ↑  "Royal Manas National Park, Bhutan". WWF for a Living Planet. मूल से 2009-11-07 को पुरालेखित. अभिगमन तिथि 2010-04-04.
4. ↑  "संग्रहीत प्रति". मूल से 7 नवंबर 2018 को पुरालेखित. अभिगमन तिथि 7 नवंबर 2018.
5. ↑  "Parks of Bhutan". *Bhutan Trust Fund for Environmental Conservation online*. Bhutan Trust Fund. मूल से 2011-07-02 को पुरालेखित. अभिगमन तिथि 2011-03-26.
6. ↑  "संग्रहीत प्रति". मूल से 10 जुलाई 2018 को पुरालेखित. अभिगमन तिथि 7 नवंबर 2018.
*यदी आप भारत के अण्डमान व निकोबार द्वीपसमूह में स्थित इसी नाम के द्वीप पर जानकारी ढूंढ रहे हैं तो रॉस द्वीप का लेख देखिये*
**रॉस द्वीप** (Ross Island) अंटार्कटिका महाद्वीप की मुख्यभूमि के समीप चार ज्वालामुखियों द्वारा बनाया गया एक द्वीप है। यह अंटार्कटिका के विक्टोरिया धरती नामक क्षेत्र में रॉस सागर की मैक्मरडो खाड़ी में स्थित है।

भूगोल
-----

मैक्मरडो खाड़ी का अधिकांश भाग बर्फ़ग्रस्त रहता है और मैक्मरडो हिमचट्टान इतनी चौड़ी है कि देखने से अक्सर रॉस द्वीप टापू न होकर अंटार्कटिका की मुख्यभूमि से जुड़ा हुआ धरती का अंश ही लगता है। इस द्वीप का क्षेत्रफल २,४६० वर्ग कि॰मी॰ (९५० वर्ग मील) है जिसमें से बहुत थोड़ा ही बर्फ़ से मुक्त है। ३,७९४ मीटर (१२,४४८ फ़ुट) ऊँचा एरेबस ज्वालामुखी (Mount Erebus) इसी द्वीप पर स्थित है और यह हमारे ग्रह का दक्षिणतम सक्रिय ज्वालामुखी है। ३,२३० मीटर (१०,५९७ फ़ुट) ऊँचा टेरर ज्वालामुखी (Mount Terror), जो मूर्छित है, भी यहीं खड़ा हुआ है। इनके अलावा बर्ड पर्वत (Mount Bird) और ऐबट पर्वत (Abbot Peak) इस द्वीप पर हैं और बर्ड पर्वत पर हिमानियाँ (ग्लेशियर) चलती हैं। अपने छोटे आकार के बावजूद, रॉस द्वीप की औसत ऊँचाई विश्व के अन्य किसी भी द्वीप से अधिक है।

इन्हें भी देखें
---------------

* मैक्मरडो हिमचट्टान
* रॉस सागर

सन्दर्भ
-------

1. ↑  Antarctica and the Arctic Circle: A Geographic Encyclopedia of the Earth's Polar Regions, Andrew Jon Hund, ABC-CLIO, 2014, ISBN 9781610693936
दिल्ली में यमुना नदी पर बने पहले रेल तथा सड़क यातायात के लिए बना पुल को लोहे के पुल के नाम से जाना जाता है। रेलवे की तकनीकी भाषा में यह पुल नं २४९  के नाम से जाना जाता है। भारत में सबसे पुराने तथा लम्बे पुलो में अन्यतम है। इस पुल का निर्माण कार्य सन् १८६३ में शुरू हुआ और १८६६ में बनकर समाप्त हुआ इसे एक वर्ष पश्चात सन् १८६७ में जनसाधारण के लिए  खोला गया था।  यह एक डबल डेक स्टील ट्रस ब्रिज निर्माण शेली में बना पुल है जो कि यमुना नदी के  पूर्वी तट को पश्चिमी किनारे से जोड़ती है। यह शहादरा को  दिल्ली शहर से जोड़ता है। इस पुल का निर्माण कार्य ईस्ट इंडिया रेलवे  कम्पनी द्वारा की गई थी। इसके निर्माण कार्य में १६ लाख १६ हजार ३३५ पाउंड की धनराशि व्यय की गई थी। इस पुल कि  कुल लंबाई के २६४० फुट है  जो कि १२ स्तंभ के उपर २०२.५ फुट की दूरी पर स्थित है।

ब्रिटिश साम्राज्य के दौरान भारत के दो प्रमुख शहर पूर्व में बसा हुआ कलकत्ता और उत्तर में बसा दिल्ली को जोड़ने की आखिरी कड़ी थी। इस से लाहौर से कलकत्ता तक सीधा सम्पर्क बन गया।इस पुल को पहले एक लाइन के लिए बनाया गया था लेकिन यातायात के दबाव के कारण इसे दोहरी लाइन में परिवर्तित किया गया था। इसे दोहरी लाइन में परिवर्तित करने की तिथि के तथ्यो में थोड़ा मतभेद अवश्य है एक स्थान पर यह १९१३  दर्शाता है  और एक स्थान पर यह १९३२ में कार्य शुरू किया गया और १९३४ में फिर से चालू किया गया बताया जाता है। इस

इस पुल कि खासियत इसकी दोहरी उपयोगिता है यह सड़क यातायात के साथ-साथ रेल यातायात दोनों को सुगम रुप से जारी रखता है। इसका ऊपरी भाग रेल यातायात के लिए बना है और निचले स्तर पर सड़क यातायात के लिए बनाया गया है।

यमुना नदी पर बने इस पुल कि एक ओर कृति इलाहाबाद में बना है जो कि इलाहाबाद को नेनी से जोड़ती है जो कि उत्तर मध्य रेलवे के इलाहाबाद मुगलसराय प्रभाग में आता है।

इस इतिहासिक विशालकाय पुल के समीप एक ओर नया पुल निर्माणाधीन है जिसके बने जाने के बाद इस कि रेल यातायात सेवा बन्द कर दी जाएगी लेकिन तब भी यह सड़क यातायात के लिए उपयोग आता रहेगा। इस पुल के निकट एक ओर पुल गीता कालोनी पुल जो कि सड़क यातायात के लिए बनाया गया है के बावजूद इस पुल कि उपयोगिता कम नहीं होगी। यह हमेशा एक स्मारक के रूप में दिल्ली वाशियो के मन में बसा रहेगा

यह भी देखें
-----------

* सेतु
* भारत में पुलों की सूची

संदर्भ
------

1. ↑  "Old Yamuna Bridge". *Outlook traveller*. मूल से 5 अक्तूबर 2018 को पुरालेखित. अभिगमन तिथि 18 October 2018.
2. ↑  "Old Yamuna Bridge". मूल से 19 अक्तूबर 2018 को पुरालेखित. अभिगमन तिथि 18 October 2018.
3. 1 2  "Yamuna-Railway-Bridge". मूल से 18 अक्तूबर 2018 को पुरालेखित. अभिगमन तिथि 17 October 2018.
4. ↑  "Old Yamuna Bridge". *Outlook traveller*. मूल से 5 अक्तूबर 2018 को पुरालेखित. अभिगमन तिथि 18 October 2018.
5. ↑  "A bridge of stories". अभिगमन तिथि 28 October 2018.
गोष्ठी

प्राचीन प्रयोग
--------------

**गोष्ठी** शब्द का अति प्राचीन प्रयोग ऐतरेय ब्राह्मण (3/18/1-4) से मिलने लगता है। इस युग में चरागाहों से पशुओं को एकत्र कर किसी एक स्थान पर सुरक्षा की दृष्टि से रात बितानी पड़ती थी। ऐसे अवसरों पर किसी वृक्ष के नीचे बैठकर गोपगोपियों के बीच गप्प गोष्ठियाँ आयोजित की जाती थीं। धीरे धीरे वे स्थान संगाठित होकर निवास के स्थायी स्थल बनते गए। गाथासप्तशती (7/9) में गोट्ठं का प्रयोग इस संदर्भ में स्मरणीय हैं। सिंधी भाषा का गोठ शब्द भी गाँव का ही पर्याय है।

ललित गोष्ठी
-----------

नायाधम्म कहाओं (1/16/77- 88) से पता चलता है कि उसके रचनाकाल तक *ललियाएणामं गोट्ठी* (ललित गोष्ठी) का आयोजन होने लगा था। स्वयं शासक के संरक्षण में ऐसी गोष्ठियाँ आयोजित की जाती थीं जिनके सदस्य संपन्न कुल के हुआ करते थे। ऐसी गोष्ठियाँ केवल आमोदप्रमोद के लिये बुलाई जाती थीं। *कथाकोश* (1/4/3436) के अनुसार विचार विनिमय के माध्यम द्वारा ज्ञानार्जन के लिये जो सांस्कृतिक बैठकें हुआ करती थीं उन्हें *गोष्ठीसमवाय* की संज्ञा प्राप्त थी। सामान्यत: ऐसी गेष्ठियाँ गणिकालय, सभामंडप अथवा किसी संपन्न नागरिक के यहँा अयोजित की जाती थीं। विचार विनिमय का विषय कला, साहित्य अथवा संगीत हुआ करता था। गुणी कलाकारों और साहित्यसेवियों को पुरस्कृत भी किया जाता था। कामसूत्र (1/4/38539) में *पानगोष्ठियों* का उल्लेख मिलता है जिनमें नगरवधुएँ भी भाग लिया करती थीं। वहाँ पर चाट के साथ साथ सुरा सेवन की भी व्यवस्था रहती थी। इनका आयोजन कभी कभी उद्यानयात्रा के अवसरों पर हुआ करता था, अन्यथा ये नागरिकों के घरों में जुड़ा करती थीं।

काव्यगोष्ठी
-----------

परंतु काव्यमीमांसाकार राजशेखर ने काव्यपरीक्षण (10/17477) के लिये जिस काव्यगोष्ठी अथवा कविसमाज की व्यवस्था शासकों को दी है यह भिन्न कोटि की थी। प्राचीन काल की ऐसी काव्यगोष्ठियों में कभी कभी शास्त्रार्थ भी हुआ करते थे। कहा जाता है, कि ऐसी गोष्ठियों का सभापतित्व वासुदेव, शालिवाहन हाल, शूद्रक और साहसांक विक्रमादित्य तक ने की थी। मानसोल्लास (पृ. 171589) के अनुसार सोमेश्वर के दरबार में कभी कभी तीसरे पहर कवि गोष्ठियाँ भी हुआ करती थीं जिनमें कवि, गायक, विद्वान् और नैयायिक राजसिंहासन के पास बैठकर भाग लिया करते थे। ऐसे अवसरों पर पारितोषिक वितरण की व्यवस्था भी रहती थी, जहाँ सद्धर्मी भी आमंत्रित किए जाते थे।

अभिनय
-----

गोष्ठी का एक रूप किसी अंक के उपरूपक में भी मिलता है, जहाँ नौ दस पुरुषों तथा पाँच छह स्त्रियों का अभिनय अनिवार्य समझा जाता था। इसमें कैशिकीवत्ति की योजना, उदात्त वचनों के प्रयोग और गर्भ तथा विमर्श संधियों के अतिरिक्त शेष सभी संधियों का समावेश रहता है। अन्य बातों की सादृश्य नाटक जैसा है। साहित्यदर्पणकार विश्वनाथ की स्थापनाओं (6/274-75) क समानता *शारदातनय* (भावप्रकाश, अष्टम अधिकार) के विचारों जैसी है।

वीरों के कृत्यों का निदर्शन
---------------------------

जैनियों के आदिपुराण (14। 190-92) में ऋषभदेव के बाल्य जीवन की गोष्ठियों का वर्णन है, जहाँ पर कलागोष्ठी, पदगोष्ठी, जल्पगोष्ठी का वर्णन मिलता है जिसमें युद्धक्षेत्र के वीरों के कृत्यों का निदर्शन हुआ करता था।

कानाफूसी के अर्थ में
--------------------

मराठी में गोष्ठी का एक प्रयोग *कानाफूसी* (रहस्यवार्ता) के अर्थ में पाया जाता है जिसका परिचय हमें मध्यकालीन संतों, भक्तों और योगियों के संवादमूलक गोष्ठियों द्वारा मिला करता है। हिंदी साहित्य क्षेत्र में भी साहित्यकारों, चित्रकारों आदि की गोष्ठियाँ कुछ सालों से होने लगी हैं।
क्रकाउ।
मुख्य वर्ग
**क्रकाउ** (पोलिश: *Kraków*, **Krakow**) पोलैंड का ए॰ प्रांत है जो उत्तर में कील्से प्रांत, पूर्व में जेजाँड प्रांत, पश्चिम में स्लास्क प्रांत तथा दक्षिण में चेकोस्लोवाकिया देश से घिरा है। क्राकोव पोलैंड में लगभग 800,000 निवासियों के साथ दूसरा सबसे बड़ा शहर है। 1596 में पोलिश राजा वारसॉ में स्थानांतरित होने तक यह पोलैंड की राजधानी शहर भी था।

क्रकॉउ प्रांत के मुख्य नगर का नाम भी क्रकॉउ ही है। वह विस्चुला नदी के बाएँ किनारे पर बसा है और सामरिक दृष्टि से उसका महत्व है। कहा जाता है कि ७०० ई. में यहाँ पोलिश राजकुमार क्राक ने ए॰ दुर्ग स्थापित किया था। १०वीं शती में वह बोहोमिया में सम्मिलित कर लिया गया था। १२४१ ई. में तातारियों के आक्रमण के फलस्वरूप नगर ए॰ दम नष्ट हो गया था। बाद में जर्मन प्रवासियों ने इसे फिर से बसाया। और समृद्ध किया। १३०५ ई. में पोलैंड नरेश लैडिस्लाउस लोकीटेक ने इसे अपनी राजधानी बनाया। १७९९ में इसपर आस्ट्रिया का प्रभुत्व स्थापित हुआ। प्रथम महायुद्ध की समाप्ति पर यह पोलिश गणतंत्र में सम्मिलित किया गया। यहाँ के मुख्य उद्योग मशीन, कृषि-यन्त्र, रसायन, साबुन, तंबाकू हैं। किंतु यह नगर मुख्यत: व्यापारिक केन्द्र है। यहाँ निकटवर्ती प्रदेशों से माल आता और जाता है।

इस प्रांत पर १९३९ ई. में जर्मनों ने अधिकार कर लिया था। १९४५ ई. में उन्होंने उसे पोलैंड को लौटाया। इस प्रांत का क्षेत्रफल ६,१४६ वर्गमील है। इसमें विस्चुला और उसकी डूनाजेक और विस्लोका बहती हैं। इसका उत्तरी भाग उपजाऊ मैदान है किंतु मध्य भाग पठारीय है। इसके बोचनिया और वीलिज्का के नमक के खान प्राचीनकाल से प्रख्यात रहे हैं। इस प्रांत का अधिकांश भाग पोलैंड के प्रथम विभाजन के समय आस्ट्रिया के अधिकार में था और १९१८ ई. तक पश्चिमी गैलीशिया कहलाता था। द्वितीय महायुद्ध के समय जर्मन सेना युद्ध आरम्भ के प्रथम सप्ताह में ही इस प्रांत में घुस आई थी।

क्राको पोलैंड में मुख्य सांस्कृतिक केंद्र है। यह चर्चों, महलों और घरों जैसे संरक्षित मध्ययुगीन वास्तुकला के कारण, देश का दूसरा सबसे अधिक दौरा किया जाने वाला शहर है। क्राको में मुख्य बाजार स्क्वायर पूरे यूरोप में सबसे बड़ा मध्यकालीन वर्ग है। Wawel Castle (वावेल कैसल), जो एक पहाड़ी पर पुराने शहर के ऊपर हावी है, पोलिश राजाओं की पूर्व सीट है। क्राको में सबसे महत्वपूर्ण दर्शनीय स्थलों में ग्रैंड थिएटर (सलोवेकी थिएटर), काज़िमियरज़ का यहूदी जिला, वावेल पहाड़ी के नीचे ड्रैगन की गुफा, सेंट मैरी चर्च और क्लॉथ हॉल (Sukiennice) शामिल हैं।

क्राकोव शहर स्पीलबर्ग की युद्ध फिल्म "शिंडलर्स लिस्ट" के लिए मुख्य सेटिंग था।
समदैशिक गोलाकार पिण्ड के चारों ओर गुरुत्वीय विभव की द्विवीमिय चकती। अनुप्रस्थ काट के मोड़ बिन्दु पिण्ड के पृष्ठ पर स्थित हैं।
**गुरुत्व विभव** या **गुरुत्वीय विभव** (अंग्रेज़ी: Gravitational potential) चिरसम्मत यांत्रिकी में उस कार्य को कहा जाता है जो किसी इकाई द्रव्यमान वाली वस्तु को प्रेक्षण बिन्दु तक लाने गुरुत्वीय बल के विरूध करना पडता है। यह विद्युत विभव के समान ही है, केवल आवेश के स्थान पर यहाँ द्रव्यमान का उपयोग होता है। इसकी विमा विद्युत विभव के समान नहीं होती।

विभव ऊर्जा
----------

चूँकि गुरुत्वीय विभव (*V*) इकाई द्रव्यमान के लिए गुरुत्वीय ऊर्जा (*U*) के समान होता है, अतः

{\displaystyle U=mV}
जहाँ *m* वस्तु का द्रव्यमान है।

गणितीय रूप
----------

अनन्त से किसी बिन्दु (प्रेक्षण बिन्दु) तक बिन्दु द्रव्यमान *m* को M द्रव्यमान वाले बिन्दु द्रव्यमान के गुरुत्वीय क्षेत्र में, इसके गुरुत्वीय क्षेत्र में लाने में किया गया कार्य उस बिन्दु पर गुरुत्वीय विभव (*V*) होता है:

{\displaystyle V(x)={\frac {W}{m}}={\frac {1}{m}}\int \_{\infty }^{x}F\ dx={\frac {1}{m}}\int \_{\infty }^{x}{\frac {GmM}{x^{2}}}dx=-{\frac {GM}{x}}}
यहाँ *G* गुरुत्वीय नियतांक है जिसका अन्तर्राष्ट्रीय इकाई प्रणाली में मान 6.67384×10-11घन मीटर प्रति किलोग्राम प्रति वर्ग सैकण्ड होता है।

ये भी देखें
-----------

* गुरुत्वाकर्षण

सन्दर्भ
-------

1. ↑  "गुरुत्वीय नियतांक". मूल से 1 जुलाई 2013 को पुरालेखित. अभिगमन तिथि 25 अप्रैल 2013.
2. ↑  "मूलभूत भौतिक नियतांक". मूल से 27 अगस्त 2011 को पुरालेखित. अभिगमन तिथि 25 अप्रैल 2013.
**गुरकुल प्राइमरी स्कूल** फिजी के भारतीयों के लिए सन 1918 में स्थापित एक विद्यालय है। यही फिजी के भारतीयों के लिये स्थापित पहला वास्तविक विद्यालय था। यह विद्यालय लौटोका के निकट सावेनी में स्थित है जो विटि लेवु द्वीप के पश्चिमी भाग में है।

फिजी की आर्य प्रतिनिधि सभा सन १९१८ में स्थपित हुई थी और उसी वर्ष इस विद्यालय की स्थापना का निर्णय भी हुआ। 1916 में फिजी में आर्य समाज का पहला सम्मेलन हुआ। इस सम्मेलन में यह निर्णय लिया गया कि सुवा या लुटोका में आर्य समाज का एक विद्यालय स्थापित किया जाय। लेकिन बाद में देखा गया लौटोका के सदस्यों ने अधिक उत्साह दिखाया था और अधिक धन का संग्रह भी किया था, अतः लौटोका में ही विद्यालय स्थापित करने का निर्णय हुआ। यह स्कूल 1918 में बनकर तैयार हुआ था लेकिन आधिकारिक तौर पर 7 नवंबर 1919 को जिला आयुक्त ने इसका उद्घाटन किया।

फिजी के कई प्रसिद्ध भारतीयों ने इस स्कूल में अध्यापन किया है, जिनमें अमी चंद्र, अयोध्या प्रसाद शर्मा, ब्रह्म दास लक्ष्मण और कुन्दन सिंह कुश शामिल हैं । 1920 के दशक के अन्त और 1930 के दशक के आरम्भ में इस स्कूल के छात्रों को उन्नत शिक्षा के लिये भारत भेजा गया था। 

1970 के दशक में इसी स्थान पर एक माध्यमिक विद्यालय भी निर्मित किया गया और 2005 में उसी स्थान पर फ़िजी विश्वविद्यालय स्थापित किया गया था।

संदर्भ
------

1. ↑  Vidyalankar, Nardev; Manohar Somera (1975). *Arya Samaj and Indians abroad*. New Delhi, India: Sarvadeshik Arya Pratinidhi Sabha. पपृ॰ 129–130.
**गुरुदास बैनर्जी** (26 जुलाई 1844 - 2 दिसम्बर 1918) भारत के प्रमुख शिक्षाशास्त्री एवं न्यायधीश थे।

परिचय
-----

गुरुदास बैनर्जी का जन्म 26 जनवरी 1844 को कलकत्ता में हुआ। आपकी शिक्षा कलकत्ता के हेयर स्कूल, प्रेसीडेंसी कालेज और कलकत्ता विश्वविद्यालय में हुई। गणित विषय में एम. ए. (1864 में) और बी. एल. (1865 में) परीक्षाएँ पास कीं। एम. ए. परीक्षा में स्वर्णपदक भी प्राप्त किया। पहले आप बहरामपुर कालेज में कानून विषय के प्राध्यापक हुए किन्तु 1872 से कलकत्ता हाईकोर्ट में वकालत करने लगे। 1876 में कानून विषय में डाक्टरेट की उपाधि अर्जित की। 1878 में आप कलकत्ता विश्वविद्यालय में "टैगोर ला प्रोफेसर" नियुक्त हुए और इस रूप में आपने "हिंदू विवाह कानून और स्त्रीधन" विषय पर व्याख्यान दिए। आप 1879 में कलकत्ता विश्वविद्यालय के "फेलो" चुने गए और 1887 में बंगाल लेजिस्लेटिव कौंसिल के सदस्य बनाए गए। 1888 में आप कलकत्ता हाईकोर्ट के जज नियुक्त हुए। 1890-1893 तक आप कोलकाता विश्वविद्यालय के वाइस चांसलर रहे। सन् 1902 में "इंडियन यूनिवर्सिटीज़ कमीशन" के सदस्य बनाए गए। सन् 1904 में आपने सरकारी नौकरी से अवकाश ग्रहण किया और उसी वर्ष आपको नाइटहुड ("सर") की उपाधि प्रदान की गई। आपने "ए फ्यू थाट्स आन एजूकेशन" नामक ग्रंथ की रचना की।
1974 में निर्मित **गांधी मंदिर** भारत के पूर्वी तट पर ओडिशा राज्य के संबलपुर जिले के भतरामें स्थित है ।  यह मंदिर महात्मा गांधी को समर्पित है।  यह गांधीजी को समर्पित भारत का पहला मंदिर है।

इतिहास
------

1960 के दशक में अस्पृश्यता अब भी संबलपुर में प्रचलित थी। अस्पृश्यता की इस जघन्य प्रथा को रोकने के लिए भतरा के ग्रामीणों ने अपने गाँव में एक गांधी मंदिर बनाने का निर्णय लिया।  रेढाखोल विधानसभा क्षेत्र के पूर्व विधायक अभिमन्यु कुमार ने भी नेतृत्व किया और सभी ग्रामीणों का समर्थन किया। मंदिर की आधारशिला 23 मार्च 1971 को रखी गई थी और मंदिर का औपचारिक उद्घाटन 11 अप्रैल 1974 को ओडिशा के तत्कालीन मुख्यमंत्री नंदिनी सतपथी ने किया था।

देवता और मंदिर के अनुष्ठान
--------------------------

मंदिर में गांधीजी की 3.5 फीट ऊंचाई की कांस्य प्रतिमा स्थापित है। भारत का राज्य प्रतीक, अशोक स्तम्भ मंदिर के प्रवेश द्वार पर रखा गया है। तिरंगा, भारत का राष्ट्रीय ध्वज मंदिर के शिखर पर लहराया जाता है। मंदिर के अंदर के देवता की पूजा रोज एक दलित पुजारी द्वारा की जाती है। गांधीजी के पसंदीदा ग्रंथ भगवद गीता और राम धुन को हर सुबह और शाम पढ़ा जाता है। गणतंत्र दिवस, स्वतंत्रता दिवस और गांधी जयंती को यहां विशेष अवसरों के रूप में मनाया जाता है।

स्थान
-----

मंदिर राष्ट्रीय राजमार्ग संख्या 53 से 500 मीटर की दूरी पर स्थित है। झारसुगुड़ा हवाई अड्डा 61 किमी और क्षेतराजपुर रेलवे स्टेशन मंदिर से 10 किमी दूर है। मंदिर सड़क मार्ग से संबलपुर के जिला मुख्यालय से अच्छी तरह जुड़ा हुआ है।

संदर्भ
------

1. ↑  "7 new sites to get tourist spots recognition in S'pur". *www.dailypioneer.com*. The Pioneer. मूल से 1 October 2020 को पुरालेखित. अभिगमन तिथि 1 October 2020.
2. ↑  "Mahatma Gandhi, Chinese Kali, and a Sachin Tendulkar temple: 10 unusual temples in India for the unconventional Indian gods". *www.news18.com*. News18. मूल से 1 October 2020 को पुरालेखित. अभिगमन तिथि 1 October 2020.
3. ↑  "Dalits build Gandhi temple in Sambalpur". *www.timesofindia.indiatimes.com*. The Times of India. मूल से 1 October 2020 को पुरालेखित. अभिगमन तिथि 1 October 2020.
4. ↑  Subrat Mohanty. "Ramdhun to recall Bapu". *www.telegraphindia.com*. The Telegraph. मूल से 1 October 2020 को पुरालेखित. अभिगमन तिथि 1 October 2020.
5. ↑  "Mahatma Gandhi Temple in Bhatra, Sambalpur". *www.mysambalpur.in*. मूल से 1 October 2020 को पुरालेखित. अभिगमन तिथि 1 October 2020.
एक गैलेक्सी के आगे एक बड़ा ब्लैक होल (काला छिद्र) है - जैसे-जैसे गैलेक्सी उसके पीछे से निकलती है, उसका प्रकाश ब्लैक होल के गुरुत्वाकर्षक लेंस के प्रभाव से मुड़ता है
**गुरुत्वाकर्षक लेंस** अंतरिक्ष में किसी बड़ी वस्तु के उस प्रभाव को कहते हैं जिसमें वह वस्तु अपने पास से गुज़रती हुई रोशनी की किरणों को मोड़कर एक लेंस जैसा काम करती है। भौतिकी (फिज़िक्स) के सामान्य सापेक्षता सिद्धांत की वजह से कोई भी वस्तु अपने इर्द-गिर्द के व्योम ("दिक्-काल" या स्पेस-टाइम) को मोड़ देती है और बड़ी वस्तुओं में यह मुड़ाव अधिक होता है। जिस तरह चश्मे, दूरबीन या सूक्ष्मबीन के मुड़े हुए शीशे से गुज़रता हुआ प्रकाश भी मुड़ जाता है, उसी तरह गुरुत्वाकर्षक लेंस से गुज़रता हुआ प्रकाश भी मुड़ जाता है।

इतिहास
------

१९१६ में अल्बर्ट आइंस्टीन ने सापेक्षता सिद्धांत की घोषणा करी और उसे प्रकाशित किया। १९२४ में एक ओरॅस्त ख़्वोलसन नाम के रूसी भौतिकविज्ञानी ने आइनस्टाइन के सापेक्षता सिद्धांत को समझकर भविष्यवाणी करी के ऐसे गुरुत्वाकर्षक लेंस ब्रह्माण्ड में ज़रूर होंगे। १९३६ में आइनस्टाइन ने भी अपने एक लेख में ऐसे लेंसों के मिलने की भविष्यवाणी करी। कई दशकों बाद, १९७९ में, पहली दफ़ा यह चीज़ देखी गयी जब ट्विन क्वेज़ार नाम की वस्तु की एक के बजाए दो-दो छवियाँ देखी गयी। उसके बाद काफ़ी दूर-दराज़ वस्तुओं की ऐसी छवियाँ देखी जा चुकी हैं जिनमें उन वस्तुओं और पृथ्वी के बीच कोई बहुत बड़ी अन्य वस्तु राखी हो जो पहली वस्तु से आ रही प्रकाश की किरणों पर लेंसों का काम करे और उसकी छवि को या तो मरोड़ दे या आसमान में उसकी एक से ज़्यादा छवि दिखाए।

इन्हें भी देखें
---------------

* सामान्य सापेक्षता
* अल्बर्ट आइंस्टीन
**कबला** / Kabala (हिब्रू: קַבָּלָה जलाया "प्राप्त", अक्सर एक 'कश्मीर' यहूदी धर्म के बाहर अन्य व्युत्पन्न परंपराओं से अलग के साथ समकालीन लिप्यंतरण) [प्रशस्ति पत्र की जरूरत] एक अनुशासन और सोचा था की स्कूल रबी यहूदी धर्म के गूढ़ पहलू के साथ संबंध है। यह 11 वीं 13 वीं सदी Hachmei प्रोवंस (दक्षिणी फ्रांस) और स्पेन में व्यवस्थित किया गया था और स्पेन से निष्कासन के बाद फिर से, 16 वीं सदी तुर्क फिलीस्तीन में है। यह Hassidic यहूदी धर्म के रूप में 18 वीं सदी में लोकप्रिय था।
कबला गूढ़ शिक्षाओं का एक सेट है एक शाश्वत और रहस्यमय निर्माता और नश्वर और परिमित ब्रह्मांड (उनकी रचना) के बीच संबंधों की व्याख्या करने का मतलब है। हालांकि यह भारी कुछ मूल्यवर्ग के द्वारा प्रयोग किया जाता है, यह और खुद के एक संप्रदाय नहीं है, यह शास्त्र का एक सेट है कि परंपरागत यहूदी शास्त्रों बाहर मौजूद है। दासता के लिए ब्रह्मांड की प्रकृति और मानव जा रहा है और अस्तित्व की प्रकृति और उद्देश्य है और विभिन्न अन्य ontological सवालों को परिभाषित करना चाहता है। यह भी तरीके प्रस्तुत करने के लिए इन अवधारणाओं को समझने में सहायता और जिससे आध्यात्मिक अहसास पाने. कबला मूल यहूदी सोचा के दायरे के भीतर पूरी तरह से विकसित की है और लगातार शास्त्रीय यहूदी स्रोतों का उपयोग करता है करने के लिए समझाने और अपनी गूढ़ शिक्षाओं का प्रदर्शन. इन शिक्षाओं को इस प्रकार kabbalists द्वारा आयोजित कर रहे हैं दोनों Tanakh के भीतर अर्थ को परिभाषित (हिब्रू बाइबिल, תַּנַ "ךְ) और पारंपरिक रबी साहित्य, उनकी पूर्व छुपा प्रेषित आयाम के रूप में के रूप में अच्छी तरह से समझाने के महत्व यहूदी धार्मिक पालन

बाहरी कड़ियाँ
-------------

|  |  |
| --- | --- |
|  | **Kabbalah** से संबंधित मीडिया विकिमीडिया कॉमंस पर उपलब्ध है।  |

* Jewish mysticism and Kabbalah (www.jewfaq.org)
* Scientific refutation of the Bible codes
* Kabbala, kliffot och den goetiska magin, av Thomas Karlsson (Ouroboros 2004)
* Om så kallad autentisk kabbala, Bnei Baruch och Baal HaSulam (Kabbalah.info)
**रसूलाबाद** (Rasulabad) भारत के उत्तर प्रदेश राज्य के कानपुर देहात ज़िले में स्थित एक नगर है। यह इसी नाम की तहसील का मुख्यालय भी है।

प्रशासनिक दर्जा
---------------

रसूलाबाद नगर पंचायत का गठन वर्ष २००५ में हुआ था। ब्रिटिश शासन में यह तहसील का मुख्यालय था लेकिन १८९४ में इस तहसील को विभाजित कर डेरापुर और बिल्हौर तहसीलों में सम्मिलित कर दिया गया था। वर्ष १९८८ में इस तहसील पुनर्सृजन हुआ।

स्थिति
------

यह नगर कानपुर से पश्चिम दिशा में ६५ किलोमीटर दूरी पर कानपुर -बेला रोड पर स्थित है। इस नगर की झींझक रेलवे स्टेशन की दूरी १४ किलोमीटर है जो दक्षिण दिशा में स्थित है। इस नगर से उत्तर दिशा में स्थित बिल्हौर  नगर ३० किलोमीटर दूर है।

यातायात
-------

यह नगर जिले के मुख्यालय अकबरपुर (५२ किलोमीटर) से रोड द्वारा जुड़ा हुआ है। जहाँ रूरा होकर जा सकते हैं। कानपुर नगर (६४ किलोमीटर ) रोड द्वारा जुड़ा हुआ है। उत्तर दिशा में यह नगर रोड द्वारा बिल्हौर (३० किलोमीटर ) से जुड़ा हुआ है। इसका निकटतम रेलवे स्टेशन झींझक है जहाँ फ़ास्ट और सुपर फ़ास्ट रेलगाड़ियाँ ठहरती हैं। झींझक से पश्चिम की दिशा में इटावा, आगरा, दिल्ली मेरठ आदि नगरों को जा सकते हैं तथा पूर्व दिशा में कानपुर, लखनऊ, पटना, हावड़ा आदि नगरों से जुड़ा हुआ है। इस नगर से पश्चिम की ओर इटावा, फिरोजाबाद, आगरा, और दिल्ली के लिए बसों की सुविधाएं उपलब्ध हैं,वहीं कानपुर नगर एवं कानपुर देहात के मुख्यालय के लिए भी सीधी सेवाएं हैं, दक्षिण की ओर औरया जिला जो दिबियापुर होते हुए जाया जा सकता है, इस नगर से उत्तरी-पूर्वी मध्य में लखनऊ के लिए आगरा एक्सप्रेस वे जो 45 किलोमीटर अरौल होते हुए जा सकते हैं जिसकी दूरी 141 किलोमीटर है।

दर्शनीय स्थल
------------

हजरत गुल पीर शाह रहमतुल्ला अलेह की दरगाह रसूलाबाद में हिन्दू मुस्लिम एकता का प्रतीक है, और यहां पर हर वर्ष उर्स मनाया जाता है, और यहां पर हिन्दू मुस्लिम एकता का प्रतीक धनगर बाबा का मंदिर भी है।[]
जिले के रसूलाबाद कस्बा में स्थित यह शिव मंदिर धर्मगढ़ बाबा के नाम से विख्यात है। जहां लोगों की मनोकामना पूर्ण होती है। मान्यता है कि इस मंदिर में मत्था टेकने वाले प्रत्येक भक्त की मनोकामना पूरी होती है। सावन के महीने भर यह मंदिर रोशनी से जगमगाता है। मदिर में स्थापित शिव की प्रतिमा से एक अदभुत प्रकाश ज्योति लोगों को आकर्षित करती है। इस मंदिर की खास विशेषता है कि मंदिर को हिंदू-मुस्लिम भाई आस्था का प्रतीक मानते हैं। थाना परिसर में बने इस मंदिर से सटी मजार पर हिंदू चादर चढ़ाते हैं तो मुस्लिम मंदिर में दर्शन करते हैं। इस मंदिर के बारे में कहा जाता है कि इसमें शिव प्रतिमा की स्थापना बहुत वर्ष पूर्व थाने में कार्यरत थानाध्यक्ष इसरार हुसैन ने स्वप्न के बाद सुबह उठकर कराई थी। जिसके बाद से रसूलाबाद थाने में आने वाला हर थानाध्यक्ष धर्मगढ़ बाबा मंदिर की सेवा करने में जुट जाता है।

इन्हें भी देखें
---------------

* कानपुर देहात ज़िला

सन्दर्भ
-------

1. ↑  "Uttar Pradesh in Statistics," Kripa Shankar, APH Publishing, 1987, ISBN 9788170240716
2. ↑  "Political Process in Uttar Pradesh: Identity, Economic Reforms, and Governance Archived 2017-04-23 at the Wayback Machine," Sudha Pai (editor), Centre for Political Studies, Jawaharlal Nehru University, Pearson Education India, 2007, ISBN 9788131707975
3. ↑  "जनपद प्रोफाइल - कानपुर देहात". मूल से 7 मई 2015 को पुरालेखित. अभिगमन तिथि 2 सितंबर 2015.
ख़ैबर-पख़्तूनख़्वा प्रांत में लक्की मरवत ज़िला (पीले रंग में)
**लक्की मरवत** (<smaller>उर्दू और पश्तो: لکی مروت‎, अंग्रेज़ी: Lakki Marwat) पाकिस्तान के ख़ैबर-पख़्तूनख़्वा प्रांत के दक्षिणी भाग में स्थित एक ज़िला है। यह कभी बन्नू ज़िले का हिस्सा हुआ करता था, लेकिन १ जुलाई १९९२ को इसे एक अलग ज़िले का दर्जा दे दिया गया।

नाम की उत्पत्ति
---------------

'लक्की मरवत' का नाम कैसे पड़ा इस पर दो कहानियाँ बताई जाती हैं। एक कथा यह है कि बहुत पहले यहाँ मरवत क़बीले और वज़ीर क़बीले के बीच युद्ध हुआ था। इसके लिए मरवत क़बीले वालों ने एक लगभग लाख आदमियों की फ़ौज तैयार कर ली, जिस से इस स्थान का नाम 'लक्खी मरवत' पड़ा जो बिगड़कर 'लक्की मरवत' बन गया। दूसरी कथा यह है कि प्राचीन काल में इसके मुख्य शहर की स्थापना एक लक्की राम या लुक्को राम नामक हिन्दू व्यापारी ने की थी। उसके और मरवत क़बीले के नामो को जोड़कर 'लक्की मरवत' नाम पड़ गया।

विवरण
-----

लक्की मरवत ज़िले में सन् १९९८ में ४,९०,०२५ लोगों कि आबादी थी। इसका क्षेत्रफल क़रीब ३,१६४ वर्ग किमी है। यहाँ ज़्यादातर पश्तो बोली जाती है हालांकि कुछ लोग हिन्दको नाम की एक पंजाबी उपभाषा भी बोलते हैं। इस ज़िले में मरवत क़बीले के पश्तून लोगों की बहुतायत है। यहाँ के अधिकतर गाँवों और क़स्बों ने नाम 'ख़ेल' से अंत होते हैं, जैसे कि आबा ख़ेल, डल्लो ख़ेल, ग़ज़नी ख़ेल, तितर ख़ेल, ज़ंगी ख़ेल, वग़ैराह। पश्तो में 'ख़ेल' (خیل‎) का अर्थ 'ख़ानदान' या 'बिरादरी' से मिलता-जुलता होता है। ध्यान दीजिये कि इन नामों में 'ख़' का उच्चारण 'ख' से ज़रा भिन्न होता है।

इस ज़िले का मौसम काफ़ी गरम है। गर्मियों में ४२ से ४५ सेंटीग्रेड तक का तापमान होता है और लू भी चलती है। सर्दियों में अधिक सर्दी नहीं होती और इस क्षेत्र में आम तौर पर बर्फ़ नहीं पड़ती है। यहाँ वर्षा काफ़ी कम गिरती है, हालांकि जुलाई और अगस्त के महीने में हलकी-सी और कम समय के लिए कभी-कभी पड़ जाती है। ज़िले में कुछ पहाड़ियाँ और कुछ रेतीले मैदान हैं। यहाँ की सबसे मुख्य नदी कुर्रम नदी है। एक गम्बीला नामक नदी भी महत्व रखती है जिसका पानी कुर्रम में ही जा मिलता है।

इन्हें भी देखें
---------------

* ख़ैबर-पख़्तूनख़्वा
* पश्तो
* पेशावर
* कुर्रम नदी

सन्दर्भ
-------

1. ↑  Barbara A. West. "Encyclopedia of the Peoples of Asia and Oceania, Volume 1". Infobase Publishing, 2009. आई॰ऍस॰बी॰ऍन॰ 9780816071098. मूल से 28 मई 2013 को पुरालेखित. अभिगमन तिथि 11 दिसंबर 2011.

| * दे
* वा
* सं
ख़ैबर पख़्तूनख़्वा के जिले |
| --- |
| लक्की मरवत ज़िला •  कोहिस्तान ज़िला •  कोहाट ज़िला •  करक ज़िला •  हरिपुर ज़िला •  हंगू ज़िला •  डेरा इस्माइल खान जिला •  चित्राल ज़िला •  चारसद्दा ज़िला •  बुनेर जिला •  बट्टग्राम ज़िला •  बन्नू ज़िला •  टांक ज़िला •  स्वात ज़िला •  स्वाबी जिला •  शांगला •  पेशावर जिला •  नौशेरां जिला •  मरदान जिला •  मानसेहरा ज़िला •  मालाकंड ज़िला •  निचला दीर जिला •  ऊपरी दीर जिला •  ऐब्टाबाद ज़िला •  तोरग़र ज़िला |
**ग़ुलात​** (अरबी: غلاة‎‎) इस्लाम की शिया शाखा में उन अल्पसंख्यक मुस्लिम लोगों को कहा जाता है जो इस्लाम की कुछ ऐतिहासिक हस्तियों (अक्सर पैग़म्बर मुहम्मद के परिजनों) में दिव्य गुण देखते हैं या फिर किसी ऐसी चीज़ में विश्वास रखते हैं जो शिया मान्यता की मुख्यधारा से अलग हो। अरबी भाषा में 'ग़ुलात' का मतलब 'चरमपंथी' या 'बढ़ाने-चढ़ाने वाला' होता है क्योंकि माना जाता था कि यह लोग धार्मिक हस्तियों के गुणों का बखान अधिक बढ़ा-चढ़ाकर करते हैं। बाद में यह शब्द उन शियाओं के लिए इस्तेमाल होने लगा जो ज़ैदी शिया, द्वादशी शिया और इस्माइली शिया की तीन मुख्य शाखाओं में से किसी के सदस्य न हों।

इन्हें भी देखें
---------------

* शिया

सन्दर्भ
-------

1. ↑  Mullahs on the Mainframe: Islam and Modernity among the Daudi Bohras, Jonah Blank, pp. 26, University of Chicago Press, 2001, ISBN 978-0-226-05676-0, *... A more dangerous source of confusion, in the early years at least, was that of the ghulats. The term ghulat (exaggerator) was coined by early Shia as a label of abuse for extremists who pushed the envelope of devotion to the imams past the limits of Islamic orthodoxy ...*
एक वाइकिंग ख़ंजर
**ख़ंजर** या **कटार** (अंग्रेज़ी: dagger) एक लड़ने के लिए प्रयोग होने वाला चाकू होता है जिस से भोंककर या काटकर चोट पहुँचाई जाती है। ख़ंजरों का प्रयोग मानव इतिहास में बहुत पुराना है और उन्हें आज तक नज़दीकी लड़ाईयों में इस्तेमाल किया जाता है। बहुत सी संस्कृतियों में ख़ंजर रीति-रिवाज और वेशभूषा में शामिल हो गए हैं, मसलन भारतीय उपमहाद्वीप में सिख लोग हमेशा कृपाण रखते हैं और यमन की पारम्परिक वेशभूषा में पुरुष 'जन्बीया' नामक ख़ंजर पहनते हैं। ख़ंजर पाषाण युग से प्रयोग होते आये हैं और दुनिया के हर भाग में मिलते हैं।

इन्हें भी देखें
---------------

* चाकू

सन्दर्भ
-------

1. ↑  A Global Chronology of Conflict: From the Ancient World to the Modern Middle East Archived 2014-07-04 at the Wayback Machine, pp. 448, ABC-CLIO, 2009, ISBN 978-1-85109-672-5, *... The short-bladed knife known as the dagger dates from the New Stone Age. Daggers have existed throughout military history and are found in every part of the world fulfilling a wide variety of roles, including ceremonial ...*
| **ख़तलोनХатлон / ختلان‎** |
| --- |
| मानचित्र जिसमें ख़तलोनХатлон / ختلان‎ हाइलाइटेड है |
| सूचना |
| **राजधानी** : | क़ुरग़ोनतेप्पा |
| **क्षेत्रफल** : | २४,८०० किमी² |
| **जनसंख्या**(२००८): • घनत्व : | २५,७९,३०० १०४/किमी² |
| **उपविभागों के नाम:** | ज़िले (नोहिया) |
| **उपविभागों की संख्या:** | २४ |
| **मुख्य भाषा(एँ):** | ताजिक, उज़बेक |

ख़तलोन प्रान्त के कुलोब क्षेत्र का एक स्वागत-द्वार, ऊपर ताजिकी में लिखा है 'ख़ुश-ओमादीद' (हिन्दी के 'ख़ुशआमदीद' के बराबर)
**ख़तलोन** (ताजिकी: Хатлон, ختلان‎) या **विलोयत-इ-ख़तलोन** ताजिकिस्तान की एक विलायत (प्रान्त) है। यह ताजिकिस्तान के दक्षिण-पश्चिम में स्थित है। इसका कुल क्षेत्रफल २४,८०० वर्ग किमी है और सन् २००८ में इसकी आबादी २५.८ लाख अनुमानित की गई थी। ख़तलोन प्रान्त की राजधानी क़ुरग़ोनतेप्पा शहर है जिसका पुराना नाम कुर्गान-त्युबे था।

नाम का उच्चारण
--------------

'ख़तलोन' में 'ख़' अक्षर के उच्चारण पर ध्यान दें क्योंकि यह बिना बिन्दु वाले 'ख' से ज़रा भिन्न है। इसका उच्चारण 'ख़राब' और 'ख़रीद' के 'ख़' से मिलता है।

विवरण
-----

ख़तलोन प्रान्त उत्तर में गिस्सार पर्वत शृंखला और दक्षिण में पंज नदी के बीच स्थित है। इसकी अंतर्राष्ट्रीय सीमाएँ पश्चिम में उज़बेकिस्तान और दक्षिण में अफ़्ग़ानिस्तान से लगती हैं। सोवियत संघ के ज़माने में (जब ताजिकिस्तान उसका अंग था) ख़तलोन प्रान्त दो प्रान्तों में विभाजित था - कुर्गान-त्युबे ओब्लास्त (Курган-Тюбе) और कुलोब ओब्लास्त (Куляб)। नवम्बर १९९२ में इन दोनों प्रदेशों का विलय करके ख़तलोन प्रान्त बनाया गया। कुर्गान-त्युबे का इलाक़ा कोफ़रनिहोन नदी और वख़्श नदी की वादियों में पश्चिमी ख़तलोन में पड़ता है। कुलोब का इलाक़ा पूर्वी ख़तलोन में किज़िलसु नदी और यख़सु नदी की घाटियों में पड़ता है। पूरे प्रान्त में कुल मिलकर २४ ज़िले हैं - १४ पश्चिमी ख़तलोन में और १० पूर्वी ख़तलोन में। ख़तलोन की अधिकतर आबादी कृषि में लगी हुई है, विशेषकर कपास और मवेशी पालन के क्षेत्रों में। उद्योगों में केवल २-३% लोग ही काम करते हैं।

इन्हें भी देखें
---------------

* ताजिकिस्तान के प्रान्त
* विलायत (प्रशासनिक विभाग)
* ताजिकिस्तान

सन्दर्भ
-------

1. ↑  Central Asia, Bradley Mayhew, Greg Bloom, Paul Clammer, Lonely Planet, 2010, ISBN 978-1-74179-148-8
2. ↑  The forsaken people: case studies of the internally displaced, Roberta Cohen, Francis Mading Deng, Brookings Institution Press, 1998, ISBN 978-0-8157-1514-6, *... Parliament held a special session in Khojand in November and elected Imomali Rakhmonov, a Kulobi, the new president. At that time, Parliament decided to merge the districts of Kurgan Teppe and Kulob, thereby forming the new Khatlon Oblast ...*

| * दे
* वा
* सं
ताजिकिस्तान के प्रान्त और क्षेत्र |
| --- |
| 

 सुग़्द प्रान्त **·**  ख़तलोन प्रान्त **·**  गणतंत्र-अधीन ज़िले **·**  कूहिस्तोनी-बदख़्शान स्वशासित प्रान्त 
 | ताजिकिस्तान |
मंगोल सम्राट हुलागु ख़ाँ अपनी ईसाई पत्नी दोक़ुज़ ख़ातून के साथ
**ख़ातून** (फ़ारसी: *خاتون*, *Khātūn*, तुर्कीयाई: *Hatun*) एक स्त्रियों को दी जाने वाली उपाधि है जो सब से पहले गोएकतुर्क साम्राज्य और मंगोल साम्राज्य में प्रयोग की गई थी। इनके क्षेत्रों में यह "रानी" और "महारानी" की बराबरी की उपाधि थी। समय के साथ-साथ यह भारतीय उपमहाद्वीप में "देवी" की तरह किसी भी महिला के लिए एक आदरपूर्ण ख़िताब बन गया। भारत में कई प्रसिद्ध औरतों के नाम से यह उपाधि जुड़ी हुई है, मसलन "हब्बा ख़ातून" कश्मीरी भाषा की एक प्रसिद्ध कवियित्री थीं।

उच्चारण
-------

"ख़ातून" में 'ख़' की ध्वनि का उच्चारण 'ख' से थोड़ा भिन्न होता है।

उपाधि का स्रोत
--------------

हालांकि "ख़ातून" नाम का प्रयोग तुर्की-मंगोल लोगों ने पहले किया, यह वास्तव में तुर्की भाषाओँ से उपजा शब्द नहीं है, बल्कि सोग़दी भाषा से लिया गया है, जो प्राचीन मध्य एशिया में बोली जाने वाली एक हिन्द-ईरानी भाषा थी। फ़ारसी में इसे "خاتون‎" लिखा जाता है। तुर्की में इसे "हातून" उच्चारित किया जाता है। "ख़ातून" प्रयोग में "ख़ान" (ख़ाँ) की बराबरी की स्त्रीलिंग उपाधि है, लेकिन ध्यान रहे की भाषावैज्ञानिक नज़रिए से "ख़ान" का स्त्रीलिंग रूप "ख़ानम" या "ख़ानुम" है।

इन्हें भी देखें
---------------

* ख़ान (उपाधि)
* मंगोल साम्राज्य

सन्दर्भ
-------

1. ↑  Carter Vaughn Findley, "Turks in World History", Oxford University Press, 2005, p. 45: "... Many elements of Non-Turkic origin also became part of Türk statecraft [...] for example, as in the case of khatun [...] and beg [...] both terms being of Sogdian origin and ever since in common use in Turkish. ..."
2. ↑  Fatima Mernissi, "The Forgotten Queens of Islam", University of Minnesota Press, 1993. pg 21: *"... Khatun 'is a title of Sogdian origin borne by the wives and female relatives of the Tu-chueh and subsequent Turkish Rulers ..."*
3. ↑  Leslie P. Peirce, "The Imperial Harem: Women and Sovereignty in the Ottoman Empire", Oxford University Press, 1993. pg 312: *"... On the title Khatun, see Boyle, 'Khatun', 1933, according to whom it was of Soghdian origin and was borne by wives and female relations of various Turkish Rulers. ..."*
**लोबसांग सांगेय** (तिब्बती: བློ་བཟང་སེང་གེ / ब्लो་बजङ་सेङ་गे = दयालु सिंह ; जन्म १९६८), केन्द्रीय तिब्बती प्रशासन के प्रधानमन्त्री हैं। तिब्बत की निर्वासित सरकार के दूसरे प्रधानमंत्री जिन्हें तिब्बत के राजनितिक एवं आध्यात्मिक नेता दलाई लामा के राजनीति से सन्यास लेने की घोषणा करने के बाद प्रधानमंत्री के रूप में दुनिया भर में फैले तिब्बत के लोगों ने चुना। उन्होंने धर्मशाला में ८ अगस्त २०११ को प्रधानमंत्री पद की शपथ ली थी। वे लगातार दूसरी बार 27 अप्रैल 2016 को केंद्रीय तिब्बत प्रशासन के चुनाव आयोग द्वारा तिब्बत चुनावों के अंतिम परिणामों की घोषणा के आधार पर तिब्बत की निर्वासित सरकार के प्रधानमंत्री चुने गए।

दार्जिलिंग में जन्मे सांगे ने उच्च शिक्षा के लिए अमेरिका जाने से पूर्व दिल्ली में पढ़ाई की थी। वे हार्वर्ड लॉ स्कूल में सीनियर फैलो रह चुके हैं। सांगे सिक्किम की नेशनल डेमोक्रेटिक पार्टी के सदस्य हैं। वे 8 अगस्त 2011 से निर्वासित तिब्बती सरकार के सिक्योंग (प्रधानमंत्री) हैं.

लोबसांग सांगेय (सन २०१२ में)

सन्दर्भ
-------

1. ↑  "Lobsang Sangay facebook page" [लोबसांग सांगेय फेसबूक पृष्ठ]. *फेसबूक* (अंग्रेज़ी में). अभिगमन तिथि 19 दिसंबर 2011.
2. ↑  "संग्रहीत प्रति". मूल से 22 अप्रैल 2016 को पुरालेखित. अभिगमन तिथि 30 अप्रैल 2016.

इन्हें भी देखें
---------------

* केंद्रीय तिब्बती प्रशासन या तिब्बत की निर्वासित सरकार
* तिब्बत की स्वतंत्रता का आन्दोलन

बाहरी कड़ियाँ
-------------

* अगर पंचेन लामा जीवित हैं तो हमें उनको देखने की अनुमति दें : डॉ. लोबसांग सांगे (नवम्बर, २०२०)
**रूपरसिक**  की निम्बार्क सम्प्रदाय के प्रसिद्ध रसिक भक्त कवियों में गणना की जाती हैं।

जीवन परिचय
----------

इन्होंने अपने हरिव्यास यशामृत में श्री हरिव्यासदेव को अपना गुरु स्वीकार किया है~~

श्री हरिव्यास भजो मन भाई।
असरन सरन करन सुख दुःख हर महा प्रेम घन आनन्ददाई।।
अतिदयाल जनपाल गुणागुण सकल लोक आचारज राई।
वेदन को अति ही दुल्लभ सो महावाणी आप बनाई।।
दंपति मिलन सनातन मारग भजन रीति जा प्रभु दरसाई।
रूपरसिक रसिकन की जीवन महिमा अमित पार न पाई।।
इसी आधार पर इनका समय १७ वीं शताब्दी अनुमानित किया जा सकता है। किन्तु अपने लीलविंशति ग्रन्थ का रचनाकाल इन्होंने इस प्रकार दिया है;

पंदरा सै रु सत्यासिया मासोत्तम आसोज।
यह प्रबन्ध पूरन भयो शुक्ला सुभ दिन द्योज।।
इस दोहे के आधार पर साम्प्रदायिक विद्वान रूपरसिक का समय सोलहवीं शताब्दी ठहराते हैं।

रचनाएँ
------

रूपरसिक जी के तीन हस्तलिखित ग्रन्थ उपलब्ध हैं :

1. बृहदुत्सव मणिमाल
2. हरिव्यास यशामृत
3. लीलाविंशति

माधुर्य भक्ति का वर्णन
----------------------

उक्त तीनों ग्रंथों में राधा-कृष्ण की प्रेम -लीलाओं का वर्णन करते समय रूपरसिक जी ने अपने उपास्य ,उपासना तथा उपासक भाव के प्रति जो विचार प्रकट किये हैं उनका सारांश इस प्रकार है :

* रूपरसिक के उपास्य राधा-माधव सर्व समर्थ हैं।
* राधा-माधव की राजधानी वृन्दावन है जहां ये भक्तों को अपनी वभिन्न लीलाओं से सुख प्रदान करते हुए सदा निवास करते हैं।
* राधा-माधव की सेवा भक्त को अनायास ही आनन्द की प्राप्त हो जाती है।

हमारे राधा माधो धेय।
कहु बात की कमी न राखें जो चाहें सो देय।।
रजधानी वृन्दावन जैसी निगमागम की ज्ञेय।
अनायास ही रूपरसिक जन पावत सब सुख सेय।।
राधा-कृष्ण के विहार का दर्शन कर उसी के ध्यान में सदा लीन रहना ही इनकी उपासना एवं भजन-रीति है। इसी से सहज-प्रेम की प्राप्ति सम्भव है:

पिय लिय लगाय हिय सों प्रवीनि।
मन भायो सुख ले छाँड़ि दीनि।।
यह दम्पती को मधुरितु विलास।
गावै जो पावै प्रेमरास।।
महा मधुर मधुर ते अति अनूप।
रसपान करे होय रसिक रूप।।

बाह्य स्रोत
-----------

* ब्रजभाषा के कृष्ण-काव्य में माधुर्य भक्ति :डॉ रूपनारायण :हिन्दी अनुसन्धान परिषद् दिल्ली विश्वविद्यालय दिल्ली के निमित्त :नवयुग प्रकाशन दिल्ली -७

सन्दर्भ
-------

1. 1 2 3 4 5
**लोरेन बेथेल** एक अफ्रीकी-अमेरिकी समलैंगिक नारीवादी कवित्री और लेखिका हैं।

पेशेवर अनुभव:
-------------

वह येल विश्वविद्यालय से स्नातक की शिक्षा प्राप्त की हैं। उन्होंने विभिन्न संस्थानों में अश्वेत महिला साहित्य और अश्वेत महिला संस्कृति पर लोगों को शिक्षित किया है और उन्होंने व्याख्यान भी दिया है। वह वर्तमान में न्यूयॉर्क शहर में एक स्वतंत्र पत्रकार के रूप में काम करती हैं।

कॉम्बाही नदी सामूहिक के साथ भागीदारी
------------------------------------

उन्होंने कॉम्बाही रिवर कलेक्टिव में भाग ली। यह संगठन 1960 और 1970 के दशक में महिला मुक्ति आंदोलन का हिस्सा था।  कॉम्बाही रिवर कलेक्टिव 1974 में बोस्टन में स्थापित एक अश्वेत नारीवादी समूह था। इसने नस्लीय, यौन, विषमलैंगिक, नस्लीय रूढ़ियो और वर्ग उत्पीड़न के खिलाफ लड़ाई लड़ी।

नारीवादी लेखन
-------------

एक नारीवादी समाचार पत्रिका ऑफ अवर बैक के अंक में प्रतिभागी ने 24 फरवरी, 1979 को न्यूयॉर्क शहर के महिला केंद्र में तीसरे विश्व समलैंगिक लेखक सम्मेलन में अपने अनुभव का वर्णन किया। जिसमें लोरेन बेथेल और बारबरा स्मिथ ने पांच कार्यशालाओं में से एक का संचालन किया। उपलब्ध। "थर्ड वर्ल्ड फेमिनिस्ट क्रिटिसिज्म" नामक अपनी कार्यशाला में, बेथेल और स्मिथ ने विभिन्न विषयों पर चर्चा की जैसे "आलोचना" की परिभाषा, "रचनात्मक" कला के रूप में आलोचना, श्वेत नारीवाद बनाम काली नारीवाद, अंतर्विरोधी नारीवाद, और काले समलैंगिकों का एकीकरण।

संदर्भ
------

1. ↑
2. ↑
3. ↑
4. ↑
5. ↑
6. ↑
वातिलवक्ष।
जब किसी कारण से फुप्फुसावरण गुहा (pleural cavity) में वायु या गैस प्रविष्ट हो जाती है, अथवा की जाती है, तो उस अवस्था को **वातिलवक्ष** (Pneumothorax) कहते हैं।

कारण
----

यह अवस्था प्रायः फुप्फुसावरण गुहा में टी. बी. के फोकस विद्रधि (abcess), कोथ (gangrene), अर्बुद, यकृत विद्रधि (liver abcess) इत्यादि के फटने तथा पसली के अस्थिभंग के करण होती है। इसके अतिरिक्त वक्ष पर बाह्य आघात तथा अनेक फुप्फुस विकारों में उपचार के हेतु कृत्रिम रूप से वायु प्रविष्ट कराने से वातिलवक्ष की स्थिति उत्पन्न हो जाती है, जिसे कृत्रिम वातलवक्ष (Artificial Pneumothorax) कहते हैं।

वातलवक्ष के लक्षण कारणों के अनुसार या तो यकायक उत्पन्न होते हैं, अथवा अन्य फुप्फुसगत रोगों के उपद्रव के रूप में धीरे-धीरे प्रकट होते हैं। एकाएक उत्पन्न लक्षणों के अंदर रोगी की एकाएक तीव्र कास के साथ वक्ष में तीव्र शूल उत्पन्न होता है, जिसके फलस्वरूप रोगी को श्वाँस लेने तक में कष्ट होता है। इसकी उग्रता, फुप्फुसावरण गुहा में प्रविष्ट वायु एवं गैस की मात्रा पर निर्भर करती है और इसके फलस्वरूप हृदय तथा अन्य अवयवों का अपने स्थान से विस्थापन (displacement) भी हो जातो है। ऐसी अवस्था में परीक्षा करने पर रोगी तकिए के सहारे वक्ष को दबाए बैठा कराहता हुआ मिलता है तथा साँस की गति मंद एवं कष्टप्रद होती है। विकृत पार्श्व की गति देखने में मंद मालूम देती है तथा हृदय स्वस्थ पार्श्व की तरफ हटा हुआ मालूम देतो है। नाड़ी की गति बढ़कर 120 प्रति मिनट हो जाती है तथा साँस की गति भी बढ़कर 20-30 प्रति मिनट हो जाती है। एक्स रे परीक्षा से ही इसके निदान की पुष्टि हो सकती है। यदि वातिलवक्ष का समय से उचित उपचार न किया गया, तो उपद्रव स्वरूप वायु के दोनों पार्श्व में प्रसारित हो जाने, अथवा संक्षोभ (shock) के कारण मृत्यु की भी संभावना रहती है। टी. बी. की उग्रावस्था में वातिलवक्ष का होना घातक अवस्था का द्योतक है।

उपचार
-----

इसके प्राथमिक उपचार के अंतर्गत रोगी को पूर्ण विश्राम कराते हैं तथा विकृत पार्श्व को, अर्थात् जिधर वातिलवक्ष है, इस रूप से स्थिर रखते हैं कि उनमें कम से कम हरकत हो। यंत्र की सहायता से वक्ष में से वायु निकालने की व्यवस्था करने से ही स्थायी लाभ की आशा होती है। वक्ष से वायु निकालनेवाले यंत्र का वातिलवक्ष यंत्र कहते हैं। रोग के अन्य कारणों का भी उपचार कर रोग का निर्मूलन करते हैं।

बाहरी कड़ियाँ
-------------

* eMedicine: Pneumothorax
* Pneumothorax Ultrasound Exam Tutorial
विजयता अपने पति आदेश के साथ (2012)
**विजयता पंडित** भारतीय अभिनेत्री और पार्श्व गायिका है जिन्हें उनकी पहली फिल्म *लव स्टोरी* (1981) के लिये जाना जाता है। पंडित जसराज उनके चाचा हैं। जबकि सुलक्षणा पंडित उनकी बड़ी बहन और जतिन-ललित उनके छोटे भाई हैं।

करियर
-----

राजेंद्र कुमार ने उन्हें *लव स्टोरी* (1981) में अपने बेटे कुमार गौरव के साथ लिया, जो कि बॉक्स ऑफिस पर "ब्लॉकबस्टर" बन गई। विजयता फिल्मों में वापस एक और हिट *मोहब्बत* (1985) में दिखीं। कुछ और फिल्में जिसमें विजयता ने प्रमुख भूमिका निभाई:- *जीते हैं शान से* (1986), *दीवाना तेरे नाम का* (1987) और *जलजला* (1988)। उन्होंने *जो जीता वही सिकन्दर* (1992), *कभी हाँ कभी ना* (1993) और *साजिश* (1998) जैसी फिल्मों के लिए गाया। 1990 से 2015 में उनकी मृत्यु तक वो संगीतकार आदेश श्रीवास्तव से विवाहित थी। जिससे उनके दो बेटे हैं।

सन्दर्भ
-------

1. ↑  "अलविदा आदेश...तुम बहुत याद आओगे". *न्यूज़ 18*. 7 सितम्बर 2015. अभिगमन तिथि 12 जून 2018.

बाहरी कड़ियाँ
-------------

|  |  |
| --- | --- |
|  | **विजयता पंडित** से संबंधित मीडिया विकिमीडिया कॉमंस पर उपलब्ध है।  |

* इंटरनेट मूवी डेटाबेस पर विजयता पंडित
कुछ प्रमुख गांठें : 1. Splice 2. Manrope knot 3. Granny knot 4. Rosebud stopper knot(?) 5. Matthew Walker's knot 6. Shroud knot 7. Turks head knot 8. Overhand knot, Figure-of-eight knot 9. Reef knot or Square knot 10. Two half hitches (see round turn and two half hitches)
रस्सी आदि रेखा के आकार वाली वस्तुओं को आपस में जोड़ने के लिये गांठ का सहारा लेना पड़ता है।

उपयोग
-----

गांठे बहुत सारे प्रकार से लगायी जातीं है। हरेक प्रकार की गांठ की अपनी विशेषता होती है औरुससे निर्धारित होता है कि कौन किस काम के लिये अधिक उपयुक्त है।

इन्हें भी देखें
---------------

* गांठों की सूची

फिगर ऑफ़ एट गाँठ

  

  

  

  

सेफ्टी गाँठ

बाहरी कड़ियाँ
-------------

* Ropers Knots Page Practical knots
* Knot Gallery (GIF format)
* Rock Climbing Knots
* Animated knots (Javascript)
* Knots Index
* Fishing knots
* Oskar Kirchhoff's Rope Art
* Ian's Shoelace Site, selling ordinary reef knots as "Ian Knot™"
* International Guild of Knot Tyers
* Notation describing methods of tying knots
* The Notable Knot Index
* Underground rope rescue knots
गांगेयदेव के शासन काल में सिक्के
**गांगेयदेव** (सन् १०१५-१०४१ ई.) कल्चुरि राजवंश का प्रमुख शासक था। वह सन् १०१५ के लगभग कलचुरि चेदि राज्य के सिंहासन पर बैठा। उसके पिता कोकल्लदेव द्वितीय और दादा युवराजदेव द्वितीय के समय राज्य की स्थिति कुछ कमजोर हो चली थी। गांगेयदेव ने इस स्थिति को केवल सँभाला ही नहीं, उसने चेदिराज का फिर भारत का अत्यंत शक्तिशाली और प्रभावशाली राज्य बना दिया।

परिचय
-----

कोकल्ल द्वितीय के समय चेदिराज्य और कल्याण के चालुक्यों में लड़ाई आरंभ हो चुकी थी। गांगेयदेव के समय यह चलती रही। गांगेयदेव ने परमार भोज और चोलराज राजेंद्र गुर्जर से मिलकर चालुक्य राजा जयसिंह गुर्जर पर आक्रमण किया, किंतु इस आक्रमण में इसे कुछ विशेष सफलता न मिली।गुर्जर परमारों से क्षणिक मैत्री को भी समाप्त होने में देर न लगी। गांगेयदेव परमार राजा भोज गुर्जर के हाथों परास्त हुआ और शायद, इसी करारी पराजय के कारण कहां राजा भोज के हाथों परास्त हुआ और शायद, इसी करारी पराजय के कारण 'कहां राजा भोज कहां गंगा तेली' की कहावत प्रसिद्ध हुई।

गांगेयदेव ने इसके बाद पूर्व की ओर अपनी दृष्टि की। उसने उत्कल और दक्षिण कोसल के राजाओं को हराया और उनसे काफी धन वसूल किया। मगधराज नयपाल ने भी पराजित होकर उसे बहुत सा धन दिया। किंतु उसकी सबसे महत्वपूर्ण विजय चंदेलों पर हुई। अपने राज के आरंभ काल में शायद उसे चंदेलराज विद्याधर गुर्जर के सामने नतमस्तक होना पड़ा था। किंतु उसकी मृत्यु के बाद गांगेयदेव ने चंदेलों को परास्त कर मध्यदेश पर अपने आधिपत्य के लिए रास्ता साफ कर लिया। गुर्जर प्रतिहार राज्य अब समाप्त हो चुका था। उनकी अविद्यमानता में हिंदू संस्कृति और हिंदू तीर्थो की रक्षा का भार गांगेयदेव ने ग्रहण किया। उसने तीर्थराज प्रयाग को प्राय: अपने वासस्थान में ही परिणत कर लिया। काशी के पवित्र तीर्थ पर भी सन् १०३० में उसका अधिकार था। उत्तर में काँगड़े तक उसकी सेनाओं ने धावे किए। उत्तर प्रदेश में अब भी उसकी मुद्राएँ मिलती हैं। इनमें एक ओर गांगेयदेव का नाम और दूसरी ओर लक्ष्मी की मूर्ति है।

अपनी महान विजयों के उपलक्ष में गांगेयदेव ने 'विक्रमादित्य' गुर्जर का विरुद धारण किया। विद्वानों का उसने आदर किया और अनेक शैव मंदिर बनवाए। फाल्गुन कृष्णा, द्वितीय, वि. सं. १०७७ (२२ जनवरी सन् १०४१) को उसका देहांत हुआ।